‘Vir Altyd’-fliek laat rekords spatDonnalee Roberts en Ivan Botha by die fliekpremière. Foto: Esté Meyer-Jansen Die Afrikaanse avontuurfliek, Vir Altyd, het vandeesweek loket-rekords laat spat nadat dié fliek skoonskip gemaak het tydens ŉ openingsnaweek en alle vorige Afrikaanse flieks oortref het. Dié fliek, wat vervaardig en geskryf is deur die akteurs Donnalee Roberts en Ivan Botha, bied ŉ nuwe, vars blik op al die verskillende fases waardeur verhoudings beweeg. “Vir Altyd is ŉ avontuur en dit voer kykers mee op ŉ avontuur van al die seisoene van liefde en verhoudings. Die fliek het hárt en mense kan daarby aanklank vind,” het Donnalee en Ivan by die première van Vir Altyd vertel. Die fliek het tydens die openingsnaweek R4 727 479 verdien en is deur 89 731 mense landswyd gekyk. Ivan en Donnalee, ook medevervaardigers van die fliek, sê hulle is oorweldig deur die positiewe terugvoer van fliekgangers. “Ons is oneindig dankbaar vir almal se ondersteuning en wonderlike positiewe terugvoer. As fliekvervaardigers is daar geen groter eer as wanneer soveel mense jou vertel dat jou storie en karakters hulle saam laat lag, huil en voel het nie. Vir Altyd is ’n droom waaraan ons al twee jaar lank kliphard werk en dit is ’n voorreg om hierdie avontuur met julle te kan deel.” Danie Bester, ook medevervaardiger van die fliek, sê dit is ŉ voorreg wanneer gehore hulle met ŉ storie vereenselwig en daarvan hou. “Die grootste kompliment en ook eer vir ’n rolprentmaker is as ’n gehoor na jou werk kom kyk, hulle met jou storie identifiseer en jy die voorreg het om met mense te werk wat jou inspireer. Dit is fantasties.” Ander bekende akteurs soos Elize Cawood, Wilson Dunster, Illse Roos, Dirk Stoltz, André Stoltz, Nicky de Kock en Hèléne Truter is ook in die fliek te sien.